​Dansk Folkeparti vil stramme reglerne for, hvornår udlændinge kan stemme og stille op til danske regions- og kommunalvalg.

- Jeg må nøgternt konstatere, at både Dansk Folkeparti og Hizb ut-Tahrir ønsker at fastholde parallelsamfund, hvor folk ikke bliver en del af det demokratiske fællesskab.

Sådan lyder reaktionen fra tidligere folketingspolitiker Özlem Cekic, efter Dansk Folkeparti med Martin Henriksen i spidsen har foreslået skrappere krav til udlændinge, der ønsker at blive en del af danske byråd.

Partiet foreslår, at udlændinge skal bestå den såkaldte ’Danskprøve 3’. Den sværeste af de tre danskprøver, som Udlændinge- og Integrationsministeriet orkestrerer for udlændinge i Danmark.

- Det er vigtigt, at vi har noget tilfælles, når vi bestemmer, hvem der skal sidde i de danske byråd. Og det, som vi har at være fælles om, er selvfølgelig det danske sprog, mener DF’s udlændingeordfører, Martin Henriksen.

I dag skal udlændinge ikke bestå prøver, men derimod have boet tre år i Danmark, før de har kvalificeret sig til at stemme og stille op.

- DF ønsker tydeligvis ikke, at udlændinge skal stemme

Dansk Folkepartis forslag om skærpede krav møder skepsis fra flere kanter.

Blandt andet hos den tidligere politiker Özlem Cekic, der i dag er formand for foreningen Brobyggerne, som arbejder for at styrke sammenhængskraften mellem forskellige befolkningsgrupper.

- Det svarer til et højt dansk niveau, som du kan bestå, hvis du har en videregående uddannelse, er læge, ingeniør eller har utrolig gode engelskkundskaber. Jeg tvivler stærkt på, at mange af Dansk Folkepartis egne kandidater vil kunne klare den prøve, siger hun til TV 2.

Dansk Folkeparti ønsker tydeligvis ikke, at udlændinge skal stemme til danske valg, og minder på den måde om den islamistiske og fundamentalistiske bevægelse Hizb ut-Tahrir, lyder det fra Özlem Cekic.

- Resultatet bliver, at folk ikke kommer til at stemme eller engagere sig i lokalvalg.

- Det er jo langt ude

I år kan 349.489 udenlandske statsborgere stemme til det kommende kommunalvalg. 138.312 af dem kommer fra ikke-vestlige lande.

Og på Christiansborg har Dansk Folkeparti tidligere forsøgt at få indført et krav om dansk statsborgerskab, før udlændinge må stille op og stemme - ligesom det i dag er tilfældet til folketingsvalg.

Men ingen andre partier bakkede op, og derfor forsøger Dansk Folkeparti nu at få vedtaget kravet om den beståede ’Danskprøve 3’, fortæller Martin Henriksen, som ikke har meget tilovers for Özlem Cekic' sammenligning med Hizb ut-Tahrir.

- Det er jo lidt langt ude. Det tror jeg, at de fleste kan se, lyder modsvaret fra DF’eren.

- Vi har ikke noget problem med, at folk deltager i demokratiet. Det må de gerne. Vi synes bare, at de skal leve op til nogle krav først. Ellers ser vi en udvikling, hvor kandidater begynder at føre valgkamp på tyrkisk eller arabisk. Det synes jeg ikke er særligt hensigtsmæssigt.

Læs og forstå

For at kvalificere sig til at tage den omtalte ’Danskprøve 3’ skal man have gennemgået en mellemlang eller lang uddannelse.

Prøvedeltagerne bliver testet i skriftlige prøver, der involverer hurtiglæsning og intensiv læsning, og så skal de skrive mails om et bestemt emne.

I den mundtlige del skal deltagerne have forberedt en monolog, opfølgende interviewspørgsmål og en samtale med en anden prøvedeltager ud fra et billedforlæg.

På Udlændinge- og Integrationsministeriet hjemmeside kan du prøve kræfter med tidligere afholdte prøver.